Hof sê oor Trump-reisverbodPres. Donald Trump. Foto: AP Photo/Evan Vucci Die appèlhof het bevind die vroeëre bevel deur ŉ ander hof om die verbod op te skort moet ingestel bly. Die beslissing is ŉ oorwinning vir die deelstate van Washington en Minnesota wat geweier het om aan Trump se verbod gehoor te gee. Die saak gaan egter voort. Trump het ná die uitspraak op Twitter gesê: “SEE YOU IN COURT.” Trump se verbod verhoed reisigers van Iran, Irak, Libië, Somalië, Soedan, Sirië en Jemen om vir 90 dae na Amerika te kan reis. Vir vlugtelinge is die tydperk 120 dae. Die hof se beslissing beteken egter reisigers van die bogenoemde lande en vlugtelinge kan steeds die VSA binnegaan. Trump se administrasie het nou 14 dae om die hof te vra om die beslissing te heroorweeg. Hulle kan ook tot Amerika se hoogste federale hof appelleer. Trump se verbod het wydverspreide protesaksies oor die VSA tot gevolg gehad. ŉ Paneel van drie regters het Dinsdag August E Flentje, ŉ spesiale verteenwoordiger van die assistent-prokureur-generaal van die VSA namens die Trump-administrasie ondervra. Noah G Purcell, die prokureur-generaal van Washington, is ook namens die deelstate van Washington en Minnesota ondervra. Flentje het benadruk dat dit binne die president se mag lê om buitelanders toegang te weier op grond van nasionale veiligheidsredes. Die regters het hom gevra om bewyse voor die hof te lê dat diegene wat toegang geweier word met terreur verbind kan word. Purcell het ook onder vrae deurgeloop oor Washington en Minnesota se weiering om aan Trump se besluit gehoor te gee. Hy het aangevoer die verbod is ongrondwetlik aangesien dit mense met ŉ spesifieke geloofsoortuiging teiken.